Poročilo Evropskemu parlamentu in Svetu

o izvajanju Uredbe Sveta (ES) št. 1185/2003 o odstranjevanju plavuti morskih psov na krovu plovil, kakor je bila spremenjena z Uredbo (EU) št. 605/2013, in o napredku na tem področju v mednarodnem okviru

1.Podlaga za to poročilo

Uredba Sveta (ES) št. 1185/2003 o odstranjevanju plavuti morskih psov na krovu plovil je vzpostavila splošno prepoved prakse rezanja plavuti morskim psom, tj. odstranitev plavuti morskega psa, pri čemer se ostanek trupa odvrže v morje. V skladu s to uredbo so lahko države članice izdale posebna dovoljenja za ribolov za predelavo morskih psov na krovu. Za preprečitev rezanja plavuti morskih psov je Uredba uvedla tako imenovano razmerje med maso plavuti in maso trupa za predelane morske pse.

Uredba, je bila spremenjena z Uredbo (EU) št. 605/2013. Člen 6 navedene uredbe določa: „Kadar ribiška plovila, ki plujejo pod zastavo države članice, lovijo, obdržijo na krovu, pretovarjajo ali iztovarjajo morske pse, država članica zastave […] pošlje Komisiji vsako leto […] izčrpno poročilo o njenem izvajanju te uredbe […]. Po predložitvi drugega letnega poročila […] Komisija do 1. januarja 2016 poroča Evropskemu parlamentu in Svetu o izvajanju te uredbe in napredku na tem področju v mednarodnem okviru.” To poročilo izpolnjuje zahtevo o poročanju.

2.Poročanje držav članic

Uporaba posebnih dovoljenj za ribolov do leta 2013

V skladu z Uredbo (ES) št. 1185/2003 so morale države članice, ki so dovolile odstranjevanje plavuti z mrtvih morskih psov na krovu, poročati Komisiji o številu posebnih dovoljenj, ki so jih vsako leto izdale v ta namen. Pregled dovoljenj, ki so jih izdale države članice, ki so uporabile to možnost v skladu s staro uredbo, je prikazan v tabeli 1 in na sliki 1 v Prilogi.

Poročanje držav članic za leti 2013 in 2014

Kadar ribiška plovila, ki plujejo pod zastavo države članice, lovijo, obdržijo na krovu, pretovarjajo ali iztovarjajo morske pse, država članica zastave pošlje Komisiji vsako leto poročilo o njenem izvajanju te uredbe v preteklem letu. To vključuje opis spremljanja in uveljavljanja skladnosti z Uredbo in zlasti informacije o:

številu primerov, ko so bili iztovorjeni morski psi,

številu, datumu in kraju inšpekcijskih pregledov,

številu in naravi primerov neskladnosti ter uporabljeni kazni

in skupnem iztovoru glede na vrsto (teža/število) in pristanišče.

Tri obalne države članice – Hrvaška, Italija in Romunija – za leti 2013 in 2014 niso predložile poročil; več drugih pa je poročilo o izvajanju Uredbe predložilo le v letu 2013 oziroma 2014. Pregled vseh informacij, ki jih sporočajo vse države članice, je prikazan v tabeli 2 v Prilogi; ta poročila so na voljo na spletu, če zadevna država članica ni nasprotovala objavi.

V zvezi s količino sedem držav članic poroča o iztovoru več kot 50 ton leta 2013, pri čemer izstopata dve državi članici (Španija z več kot 60 000 tonami in Francija z več kot 15 000 tonami). Polovica držav članic, ki so predhodno izdale posebna dovoljenja za ribolov za predelavo morskih psov na krovu, ni poročala o ulovu morskih psov s strani njihovih flot.

Španija in Portugalska imata najvišji razmerji količine na posamezno iztovarjanje (tabela 3, slika 2). Za leto 2013 je razčlenitev sporočenih količin po vrstah in državah članicah podana v tabeli 4. V zvezi s sinjim morskim psom – vrsto, za plavuti katere obstaja trg – imajo španske in portugalske flote po količinah največje deleže (slika 3).